CELEX: 32012D0704
Language: el
Date: 2012-11-13 00:00:00
Title: 2012/704/ΕΕ: Εκτελεστική απόφαση του Συμβουλίου, της 13ης Νοεμβρίου 2012 , περί τροποποιήσεως της εκτελεστικής απόφασης 2010/99/ΕΕ με την οποία επιτρέπεται στη Δημοκρατία της Λιθουανίας να παρατείνει την εφαρμογή μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

16.11.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 319/7
            
         ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 13ης Νοεμβρίου 2012
   περί τροποποιήσεως της εκτελεστικής απόφασης 2010/99/ΕΕ με την οποία επιτρέπεται στη Δημοκρατία της Λιθουανίας να παρατείνει την εφαρμογή μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
   (2012/704/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη Λειτουργία της Ευρωπαϊκής Ένωσης, και ιδίως το άρθρο 291 παράγραφος 2,
   Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας (1), και ιδίως το άρθρο 395 παράγραφος 1,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Με επιστολή που πρωτοκολλήθηκε στη Γενική Γραμματεία της Επιτροπής στις 8 Φεβρουαρίου 2012, η Λιθουανία ζήτησε την άδεια να συνεχίσει να εφαρμόζει μέτρο παρέκκλισης από τις διατάξεις της οδηγίας 2006/112/ΕΚ όσον αφορά τον υπόχρεο του φόρου προστιθέμενης αξίας (ΦΠΑ) στις φορολογικές αρχές.
            
         
               (2)
            
            
               Σύμφωνα με το άρθρο 395 παράγραφος 2 της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 4ης Απριλίου 2012, σχετικά με το αίτημα που υπέβαλε η Λιθουανία. Με επιστολή της 11ης Απριλίου 2012, η Επιτροπή γνωστοποίησε στη Λιθουανία ότι διέθετε όλες τις απαραίτητες πληροφορίες για την εκτίμηση του αιτήματός της.
            
         
               (3)
            
            
               Η απόφαση 2006/388/ΕΚ του Συμβουλίου, της 15ης Μαΐου 2006, με την οποία επιτρέπεται στη Λιθουανία να εφαρμόσει μέτρο παρέκκλισης από το άρθρο 21 της έκτης οδηγίας 77/388/ΕΟΚ του Συμβουλίου περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών (2), επέτρεψε στη Λιθουανία, μεταξύ άλλων, να καταστήσει τον παραλήπτη υπόχρεο του ΦΠΑ που οφείλεται για τις παραδόσεις αγαθών και την παροχή υπηρεσιών καθώς και τις παραδόσεις ξυλείας στην περίπτωση διαδικασίας αφερεγγυότητας ή διαδικασία αναδιάρθρωσης υπό δικαστική εποπτεία.
            
         
               (4)
            
            
               Η εκτελεστική απόφαση 2010/99/ΕΕ του Συμβουλίου, της 16ης Φεβρουαρίου 2010, με την οποία επιτρέπεται στην Δημοκρατία της Λιθουανίας να παρατείνει την εφαρμογή μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (3) παρέτεινε την εφαρμογή του μέτρου παρέκκλισης που προβλέπεται στην απόφαση 2006/388/ΕΚ («μέτρο παρέκκλισης»).
            
         
               (5)
            
            
               Οι φορολογικές έρευνες και η ανάλυση που πραγματοποιήθηκε από τις φορολογικές αρχές της Λιθουανίας αποκάλυψαν την αποτελεσματικότητα του μέτρου παρέκκλισης.
            
         
               (6)
            
            
               Η Επιτροπή θεωρεί ότι τα πραγματικά και νομικά περιστατικά που δικαιολογούσαν την εφαρμογή του μέτρου παρέκκλισης δεν έχουν μεταβληθεί και εξακολουθούν να ισχύουν. Ως εκ τούτου, είναι σκόπιμο να επιτραπεί στη Λιθουανία να εφαρμόσει το εν λόγω μέτρο για μια ακόμα, περιορισμένη, περίοδο.
            
         
               (7)
            
            
               Σε περίπτωση που η Λιθουανία εξετάσει την παράταση του μέτρου παρέκκλισης πέραν του 2015, θα πρέπει να υποβάλει στην Επιτροπή έκθεση αξιολόγησης συνοδευόμενη από την αίτηση παράτασης, το αργότερο την 1η Απριλίου 2015.
            
         
               (8)
            
            
               Το μέτρο παρέκκλισης δεν θα έχει αρνητικές συνέπειες στους ιδίους πόρους της Ένωσης που προέρχονται από τον ΦΠΑ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο άρθρο 2 της εκτελεστικής απόφασης 2010/99/ΕΕ, η δεύτερη παράγραφος αντικαθίσταται από το ακόλουθο κείμενο:
   
      «Εφαρμόζεται από την 1η Ιανουαρίου 2013 μέχρι τις 31 Δεκεμβρίου 2015. Κάθε αίτηση παράτασης του μέτρου που προβλέπεται στην παρούσα απόφαση υποβάλλεται στην Επιτροπή το αργότερο έως την 1η Απριλίου 2015 και συνοδεύεται από έκθεση η οποία περιλαμβάνει επισκόπηση της εφαρμογής του εν λόγω μέτρου.».
   
   Άρθρο 2
   Η παρούσα απόφαση αρχίζει να ισχύει από την ημέρα της κοινοποίησής της.
   Εφαρμόζεται από την 1η Ιανουαρίου 2013.
   Άρθρο 3
   Η παρούσα απόφαση απευθύνεται στη Δημοκρατία της Λιθουανίας.
   
      Βρυξέλλες, 13 Νοεμβρίου 2012.
      
         
            Για το Συμβούλιο
         
         
            Ο Πρόεδρος
         
         Β. ΣΙΑΡΛΉ
      
   
   
      (1)  ΕΕ L 347 της 11.12.2006, σ. 1.
   
      (2)  ΕΕ L 150 της 3.6.2006, σ. 13.
   
      (3)  ΕΕ L 45 της 20.2.2010, σ. 10.